Rådets fælles aktion

af 29. oktober 2001

om udnævnelse af Den Europæiske Unions særlige repræsentant i Den Tidligere Jugoslaviske Republik Makedonien

(2001/760/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14 og artikel 18, stk. 5, og

ud fra følgende betragtninger:

(1) Den 29. juni 2001 vedtog Rådet fælles aktion 2001/492/FUSP(1), hvori François Léotard blev udnævnt til Den Europæiske Unions særlige repræsentant i Den Tidligere Jugoslaviske Republik Makedonien med henblik på at etablere og holde nær kontakt med regeringen i Den Tidligere Jugoslaviske Republik Makedonien og med parterne i den politiske proces samt tilbyde Den Europæiske Unions råd og mægling i den politiske proces. Nævnte fælles aktion udløber den 29. oktober 2001.

(2) Mandatet for EU's særlige repræsentant i Den Tidligere Jugoslaviske Republik Makedonien bør forlænges for at bidrage til den fuldstændige gennemførelse af rammeaftalen af 13. august 2001.

(3) Efter François Léotards anmodning om at afslutte sin mission, bør den ansøger, som den højtstående repræsentant har foreslået, udpeges som hans efterfølger.

(4) I overensstemmelse med retningslinjer vedrørende fremgangsmåde for udnævnelse og administrative ordninger for Den Europæiske Unions særlige repræsentant, som Rådet vedtog den 30. marts 2000, kan medlemsstaterne og Kommissionen på anmodning yde passende og rimelig støtte fra deres egne midler til den særlige repræsentants mission -

VEDTAGET FØLGENDE FÆLLES AKTION:

Artikel 1

Alain Le Roy udnævnes til Den Europæiske Unions særlige repræsentant i Den Tidligere Jugoslaviske Republik Makedonien.

Artikel 2

Den særlige repræsentant har med reference til den højtstående repræsentant følgende mandat:

a) at etablere og holde nær kontakt med regeringen i Den Tidligere Jugoslaviske Republik Makedonien og med parterne i den politiske proces

b) at tilbyde Den Europæiske Unions råd og mægling i den politiske proces

c) at etablere nær kontakt med det lokale formandskab, missionscheferne og Kommissionen samt med Den Europæiske Unions Observatørmission (EUMM)

d) at etablere og holde nær kontakt med andre berørte internationale og regionale aktører, herunder lokale repræsentanter for NATO, OSCE og FN med henblik på at sikre den nødvendige samordning

e) på anmodning at bidrage til gennemførelsen af de opnåede aftaler

f) at følge udviklinger og initiativer nøje på sikkerhedsområdet og etablere kontakt med alle berørte organer.

Artikel 3

1. Indtil den 31. december 2001 dækkes Den Europæiske Unions særlige repræsentants administrationsudgifter af Frankrig og Rådet.

2. Fra den 1. januar 2002 vil Den Europæiske Unions særlige repræsentants administrationsudgifter gradvis blive overtaget af Rådets budget ved en afgørelse truffet af generalsekretæren/den højtstående repræsentant inden for rammerne af de bevillinger, der er til rådighed for særlige repræsentanter på konto 1 1 1 3 i Fællesskabernes budget - sektion II - Rådet.

3. Det finansielle referencegrundlag til dækning af aktionsudgifter i forbindelse med den særlige repræsentants mission vil blive dækket ved en senere rådsafgørelse i overensstemmelse med de retningslinjer, Rådet vedtog den 30. marts 2000.

Artikel 4

På eget initiativ eller efter anmodning aflægger Den Europæiske Unions særlige repræsentant gennem den højtstående repræsentant regelmæssigt rapport til Rådet om gennemførelsen af sit politiske mandat.

Artikel 5

1. Denne fælles aktion træder i kraft på dagen for vedtagelsen. Den udløber den 28. februar 2002.

2. Denne fælles aktion tages op til revision med jævne mellemrum.

Artikel 6

Denne fælles aktion offentliggøres i EF-Tidende.

Udfærdiget i Luxembourg, den 29. oktober 2001.

På Rådets vegne

L. Michel

Formand

(1) EFT L 180 af 3.7.2001, s. 1.